รัฐบาลไทย-ข่าวทำเนียบรัฐบาล-บอร์ด กพช. ไฟเขียว ขยายระยะเวลาลดการจ่ายเงินชดเชยน้ำมันเชื้อเพลิง ที่มีส่วนผสมเชื้อเพลิงชีวภาพออกไป 2 ปี จากเดิม 24 ก.ย.65 เป็น 24 ก.ย.67
วันศุกร์ที่ 9 กันยายน 2565
บอร์ด กพช. ไฟเขียว ขยายระยะเวลาลดการจ่ายเงินชดเชยน้ํามันเชื้อเพลิง ที่มีส่วนผสมเชื้อเพลิงชีวภาพออกไป 2 ปี จากเดิม 24 ก.ย.65 เป็น 24 ก.ย.67
บอร์ด กพช. ไฟเขียว ขยายระยะเวลาลดการจ่ายเงินชดเชยน้ํามันเชื้อเพลิง ที่มีส่วนผสมเชื้อเพลิงชีวภาพออกไป 2 ปี จากเดิม 24 ก.ย.65 เป็น 24 ก.ย.67 “พล.อ.ประวิตร” ย้ําหน่วยงานรัฐร่วมกันรณรงค์ทุกภาคส่วน ช่วยกันประหยัดพลังงาน ใช้พลังงานอย่างมีประสิทธิภาพ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า วันนี้ (9 ก.ย. 2565) เวลา 09.30 น. ณ ห้องประชุมมูลนิธิอนุรักษ์ป่ารอยต่อ 5 จังหวัด เขตพญาไท กรุงเทพฯ พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการนโยบายพลังงานแห่งชาติ (กพช.) ครั้งที่ 6/2565 (ผ่านระบบ Video Conference) ร่วมกับหน่วยงานที่เกี่ยวข้อง โดยมีนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน และนายอาคม เติมพิทยาไพสิฐ รัฐมนตรีว่าการกระทรวงการคลัง เข้าร่วมด้วย
รองนายกรัฐมนตรีย้ําว่า จากสถานการณ์ราคาพลังงานโลกที่มีแนวโน้มจะปรับตัวสูงขึ้นต่อเนื่อง ทําให้เกิดผลกระทบต่อค่าไฟฟ้าของประชาชน จึงขอให้กระทรวงพลังงานและหน่วยงานที่เกี่ยวข้องเร่งบูรณาการทํางาน ในการส่งเสริมการผลิตไฟฟ้าจากพลังแสงอาทิตย์แบบติดตั้งบนหลังคา Solar Rooftop ให้เร็วขึ้น เพื่อเป็นทางเลือกหนึ่งในการบรรเทาภาระค่าใช้จ่ายในครัวเรือนของประชาชน รวมทั้งขอให้หน่วยงานของรัฐ ร่วมกันรณรงค์ประชาสัมพันธ์ให้ทุกภาคส่วนช่วยกันประหยัดพลังงานและใช้พลังงานอย่างมีประสิทธิภาพให้มากขึ้น เพื่อให้มีพลังงานไว้ใช้ได้ยาวนานต่อไป
บอร์ด กพช. มีมติเห็นชอบการขอขยายระยะเวลาดําเนินการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพออกไป 2 ปี จากเดิมครบกําหนดวันที่ 24 กันยายน 2565 เป็นวันที่ 24 กันยายน 2567 เพื่อเป็นการส่งเสริมการใช้น้ํามันเชื้อเพลิงที่มีส่วนผสมเชื้อเพลิงเป็นน้ํามันพื้นฐานในอนาคต และส่งเสริมเกษตรกรอย่างต่อเนื่อง ตลอดจนการดําเนินการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพเป็นไปอย่างมีประสิทธิภาพ ซึ่งที่ผ่านมา สํานักงานกองทุนน้ํามันเชื้อเพลิง (สกนช.) ได้จัดทําแผนการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพ พ.ศ. 2563 – 2565 อย่างไรก็ตาม สกนช. ไม่สามารถลดการจ่ายเงินชดเชยน้ํามันเชื้อเพลิงได้ตามแผนที่กําหนดไว้ จนทําให้กองทุนน้ํามันเชื้อเพลิงขาดสภาพคล่อง ประมาณการฐานะกองทุนน้ํามันเชื้อเพลิง ณ วันที่ 17 กรกฎาคม 2565 ติดลบ 112,935 ล้านบาท แบ่งเป็น บัญชีน้ํามันติดลบ 74,162 ล้านบาท และบัญชีก๊าซ LPG ติดลบ 38,773 ล้านบาท จึงจําเป็นต้องขยายเวลาการจ่ายเงินชดเชยให้แก่น้ํามันเชื้อเพลิงที่มีส่วนผสมของเชื้อเพลิงชีวภาพไปอีก 2 ปี
รวมทั้งเห็นชอบแผนการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพ ในช่วงปีงบประมาณ พ.ศ. 2566-2567 ตามที่ สกนช. ได้นําเสนอ เพื่อให้การดําเนินงานในการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพดังกล่าว สอดคล้องกับมาตรา 55 ภายใต้พระราชบัญญัติกองทุนน้ํามันเชื้อเพลิง พ.ศ. 2562 และเพื่อให้กองทุนน้ํามันเชื้อเพลิงสามารถดําเนินการตามพันธกิจได้อย่างมีประสิทธิภาพ บรรลุตามเป้าประสงค์ที่กําหนดไว้ โดยที่ประชุมได้มอบหมายให้ สกนช. นําเรื่องการขอขยายระยะเวลาดําเนินการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพ และแผนการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพ ในช่วงปีงบประมาณ พ.ศ. 2566 – 2567 เสนอต่อคณะรัฐมนตรี (ครม.) เพื่อพิจารณาตามระเบียบและกฎหมายที่เกี่ยวข้องต่อไป
ทั้งนี้ มาตรการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพในช่วงปีงบประมาณ พ.ศ. 2566 – 2567 ประกอบด้วย 1) กลุ่มน้ํามันเบนซิน ให้ทยอยลดการจ่ายเงินชดเชยให้แก่น้ํามันแก๊สโซฮอล E20 และแก๊สโซฮอล E85 จนไม่มีการชดเชยจากกองทุนน้ํามันเชื้อเพลิงภายใน 2 ปี และหากมีความจําเป็นต้องขยายกรอบระยะเวลาการจ่ายเงินชดเชยดังกล่าว จะดําเนินการภายใต้กรอบที่กําหนดไว้ตามมาตรา 55 แห่งพระราชบัญญัติกองทุนน้ํามันเชื้อเพลิง พ.ศ. 2562 โดยรักษาส่วนต่างราคาขายปลีก ที่จูงใจให้ใช้น้ํามันเบนซินพื้นฐานตามที่ภาครัฐกําหนด โดยกําหนดอัตราเงินกองทุนน้ํามันเชื้อเพลิงที่เหมาะสม ทําให้ราคาขายปลีกต่อค่าความร้อนจูงใจให้ใช้น้ํามันพื้นฐานแทนน้ํามันทางเลือก 2) กลุ่มน้ํามันดีเซล ให้ทยอยลดการจ่ายเงินชดเชยให้แก่น้ํามันดีเซลหมุนเร็วธรรมดา (B10) และน้ํามันดีเซลหมุนเร็ว B20 จนไม่มีการชดเชยจากกองทุนน้ํามันเชื้อเพลิงภายใน 2 ปี และหากมีความจําเป็นต้องขยายกรอบระยะเวลาการจ่ายเงินชดเชยดังกล่าว จะดําเนินการภายใต้กรอบที่กําหนดไว้ตามมาตรา 55 แห่งพระราชบัญญัติกองทุนน้ํามันเชื้อเพลิง พ.ศ. 2562 โดยรักษาส่วนต่างราคาขายปลีกที่จูงใจให้ใช้น้ํามันดีเซลพื้นฐานตามที่ภาครัฐกําหนด โดยกําหนดอัตราเงินกองทุนน้ํามันเชื้อเพลิงที่เหมาะสม ทําให้ราคาขายปลีกจูงใจให้ใช้น้ํามันพื้นฐานแทนน้ํามันทางเลือก
อย่างไรก็ตาม ก่อนที่จะเริ่มดําเนินการตามแผนการลดการจ่ายเงินชดเชยน้ํามันเชื้อเพลิงที่มีส่วนผสมของเชื้อเพลิงชีวภาพในช่วงปีงบประมาณ พ.ศ. 2566-2567 ในส่วนของน้ํามันเบนซินจะเริ่มดําเนินการเมื่อทราบน้ํามันพื้นฐานว่าเป็นชนิดใด ส่วนน้ํามันดีเซลจะเริ่มดําเนินการเมื่อมีการผสมสัดส่วน B100 ที่ต่างกัน เพื่อให้ทราบน้ํามันพื้นฐานเป็นชนิดใดเช่นเดียวกัน
--------------